Ole Sohn (SF), 1999-10-14:
Vi ser sådan på det her lovforslag, at det jo ikke primært er et arbejdsmarkedsrelateret lovforslag, men et hr. Mogens Lykketoft-inspireret lovforslag i forsøg på at skaffe penge til statens finanser, og det kan jo være et ædelmodigt formål, og vi vil da heller ikke afvise, at vi vil bidrage til hjælpen, men vi vil gerne have indflydelse på måden, det sker på.
Af debatten indtil nu er det altså ikke helt lykkedes mig at finde frem til den helt store logik i, at man skal skaffe 100 mio. kr. ved at stramme reglerne for selvstændiges mulighed for at få dagpenge; det er sådan et kunstgreb ved at udvide karensperioden fra 1 til 4 uger.
Det er muligt, at det er fornuftigt, men umiddelbart virker det ikke rationelt, når man siger, at selvstændige, som får behov for dagpenge, jo næppe er af A.P. Møller-typen, men tværtimod selvstændige, som ikke har det for godt økonomisk, som er kommet i den situation, at der skal udbetales dagpenge.
Derfor mener jeg, at hvis man skal lave nogle stramninger, skal det foregå på et rationelt grundlag, og så må man finde en anden måde at skabe en ligestilling på.
Det er muligt, man skal skabe ligestilling, sådan at de arbejdsgivere, som uforskyldt bliver ledige, får dagpenge fra 1. dag, mens de, som bliver det selvforskyldt, får 5 ugers karantæne på nøjagtig samme måde som lønmodtagerne.
Den type overvejelser vil vi gerne indgå i, og som sagt, vi vil også gerne være med til at finde en eller anden form for finansiering, men umiddelbart virker regeringens forslag ikke logisk, så det bliver ikke sådan en jublende tilslutning, vi giver til den del af forslaget.
Vi vil gerne være med til at drøfte det nærmere under udvalgsarbejdet.
Med hensyn til den anden del om de to G-dage er der jo ikke tale om en stramning; der er tale om en simpel justering, så man kan sige, at man går fra den gamle 6-dages-uge, som ikke eksisterer længere, til 5-dages-ugen, og det er klart, at det giver et lille merprovenu til staten.
Men det er, synes jeg, en meget rimelig måde at få lavet en regulering på.
Det er en lille, beskeden ændring.
Men under udvalgsbehandlingen vil SF genfremsætte sit forslag om en anden administration af G-dagene, for det er her, et af de store problemer ligger.
For virkeligheden er jo, at en lønmodtager, som bliver afskediget, og som har krav på G-dagene, ikke automatisk får dem, men personligt skal kræve dem hos sin arbejdsgiver.
Og vi ved udmærket godt, hvordan virkeligheden er.
Hvis man bliver afskediget et sted, som man faktisk gerne vil tilbage til, hvis der kommer nye ordrer, opgang i beskæftigelsesmulighederne, ja, så er man jo ikke den første, der går hen og siger til arbejdsgiveren: Hit med 2 dages dagpenge. Derfor skal vi have lavet systemet om, så den arbejdsløse henvender sig i a-kassen og får udbetalt dagpenge fra 1. dag.
Så må det være et internt mellemliggende mellem a-kassen, arbejdsgiveren og staten om, hvordan man inddriver pengene.
På den måde vil man sikre, at alle arbejdsløse får deres tilgodehavende, at alle arbejdsgivere kommer til at betale, hvad de skal, og skatteministeren vil blive glad, for når alle G-dagene bliver udbetalt, ja, så vil der faktisk også være et stigende skatteprovenu, og det er jo noget, som regeringen sætter meget stor pris på.
Så vi vil altså ikke umiddelbart sige ja til forslaget, men gå ind i det i en konstruktiv ånd for at få skabt en retfærdig løsning på lovforslagets ændringer.